ตั้งอนุกรรมการ3คณะแก้หนี้เอสเอ็มอีแบงก์
รมช.คลัง พร้อมเพิ่มทุนให้เอสเอ็มอีแบงก์ และกำชับเร่งแก้ไขปัญหาหนี้เสียของธนาคารตามแผนฟื้นฟู
6 มี.ค. 2556

รมช.คลัง พร้อมเพิ่มทุนให้เอสเอ็มอีแบงก์ และกำชับเร่งแก้ไขปัญหาหนี้เสียของธนาคารตามแผนฟื้นฟู
นายทนุศักดิ์  เล็กอุทัย รมช.คลัง เปิดเผยว่า ได้รับทราบความคืบหน้าการดำเนินการของคณะกรรมการติดตามและสนับสนุนการดำเนินการตามแผนฟื้นฟูกิจการของธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) โดยมีประเด็นสำคัญ 2 เรื่อง ประกอบด้วย เห็นชอบแผนยุทธศาสตร์ฟื้นฟู ธพว.  และการแต่งตั้งคณะอนุกรรมการรวม 3 คณะ เพื่อกำกับและติดตามการดำเนินงานตามแผนยุทธศาสตร์ฟื้นฟูฯ 
สำหรับคณะอนุกรรมการฯ ทั้ง 3 คณะ ที่ต้องรายงานผลต่อ รมช.คลัง เป็นประจำรายสัปดาห์ ประกอบด้วย คณะอนุกรรมการกำกับและติดตามการวางแผนทางการเงินของธนาคารพัฒนาวิสาหกิจขนาดกลางและขนาดย่อมแห่งประเทศไทย  คณะอนุกรรมการกำกับและติดตามการพัฒนาคุณภาพสินเชื่อและการแก้ไขปัญหาหนี้ที่ไม่ก่อให้เกิดรายได้ (NPL) ของธนาคารพัฒนาวิสาหกิจขนาดกลางและขนาดย่อมแห่งประเทศ และคณะอนุกรรมการกำกับและติดตามการปรับโครงสร้าง และกระบวนการบริหารจัดการองค์กรของธนาคารพัฒนาวิสาหกิจขนาดกลางและขนาดย่อมแห่งประเทศไทย
สำหรับแผนยุทธศาสตร์ฟื้นฟู ธพว. มีแนวทางแก้ไขปัญหาสำคัญ ได้แก่ แก้ไขปัญหาหนี้ไม่ก่อให้เกิดรายได้ (NPL) ธพว.ได้ทำการแยกประเภทหนี้ NPL และจัดเกรดหนี้ NPL ใหม่เพื่อเพิ่มประสิทธิภาพการแก้ไขหนี้ที่เหมาะสม และจัดตั้งศูนย์เร่งรัดตามหนี้รายย่อยและ PSA และปรับปรุงกระบวนการทำงานภายในเพื่อติดตามหนี้ NPL และติดตามหนี้ในกลุ่ม Watch List อย่างเข้มงวดเพื่อป้องกันการตกชั้นเป็น NPL
นอกจากนี้ ให้ปรับปรุงกระบวนการอำนวยสินเชื่อให้มีความรัดกุม เพื่อให้มั่นใจว่าสินเชื่อที่ปล่อยใหม่เป็นสินเชื่อที่มีคุณภาพ ธพว. จะแยกฝ่ายการตลาดและวิเคราะห์สินเชื่อออกจากกัน รวมถึงให้ฝ่ายกลั่นกรองสินเชื่อขึ้นต่อกลุ่มงานบริหารความเสี่ยง และให้การอนุมัติสินเชื่ออยู่ในรูปคณะกรรมการในทุกระดับวงเงิน พร้อมทั้งเพิ่มการติดตามสินเชื่อหลังอนุมัติอย่างใกล้ชิด นอกจากนี้ การกำหนดอัตราดอกเบี้ยในอนาคตจะต้องสะท้อนความเสี่ยงของลูกค้ามากขึ้น ขณะเดียวกัน ธพว.จะปรับปรุงคุณภาพของบุคคลากร และโครงสร้างองค์กรใหม่ เพื่อให้สอดคล้องกับภารกิจตามแผนยุทธศาสตร์ฟื้นฟู ธพว.
นายทนุศักดิ์ กล่าวว่า เพื่อให้ผลการดำเนินงานของ ธพว. สะท้อนถึงสถานะการดำเนินงานที่แท้จริงตามธุรกรรมปกติ กระทรวงการคลังจะแยกโครงการที่เป็นการดำเนินการตามนโยบายรัฐออกจากการดำเนินงานตามธุรกรรมปกติของ ธพว. เนื่องจากการดำเนินการตามนโยบายรัฐดังกล่าว คณะรัฐมนตรีมีมติให้ ธพว. สามารถขอรับชดเชยความเสียหายที่อาจเกิดขึ้นในอนาคตจากรัฐบาลได้  พร้อมกันนี้ กระทรวงการคลังมีแผนจะเพิ่มทุนให้ ธพว. ในงวดแรกจำนวน 555 ล้านบาทในไตรมาส 1/2556 และงวดต่อไปตามความเหมาะสม
ทั้งนี้ กระทรวงการคลังมั่นใจว่าหาก ธพว. สามารถปฏิบัติภารกิจตามที่กำหนดไว้ในแผนยุทธศาสตร์ฟื้นฟู ธพว. ได้สำเร็จ ธพว. จะสามารถสร้างรายได้มาหล่อเลี้ยงองค์กร พลิกฟื้นให้ ธพว. กลับมามีกำไร และจะส่งผลให้ความเพียงพอของเงินกองทุน (BIS Ratio) กลับมาอยู่ในเกณฑ์มาตรฐานได้ภายในสิ้นปี 2556 เพื่อเป็นรากฐานที่สำคัญที่จะส่งเสริมให้ ธพว. เติบโตอย่างยั่งยืนเป็นเสาหลักให้กับวิสาหกิจขนาดกลางและขนาดย่อมของประเทศไทยต่อไป